Рафаел Алберти
Балади и песни от река Парана

Превод от испански: Александър Муратов, Атанас Далчев, 1978

chitanka.info

4

Донесоха ми облаците днеска

възлюбената карта на Испания.

Ах, колко мъничка върху реката

и колко върху пашите голяма

бе сянката, отхвърлена от нея.

С коне и със кобили се напълни

от нея хвърлената сянка.

Аз от седлото в сянката й дирех

народа си и родната си къща.

И влязох в двора, де преди години

една чешма с вода стоеше.

Макар и да я нямаше чешмата,

чешмата все така шуртеше.

И струята, която не течеше,

потече, за да ми даде вода.

12

Нека създадеме новия човек,

като пеем.

Новия човек на утрешна Испания,

като пеем.

Новия човек на нашата планета,

като пеем.

Пея под звездите в тая нощ студена,

във която съм самотен и прокуден,

ала на света не е самотен никой,

ако има обич и от обич пее.

От листата се дървото придружава

и не е дърво, когато стане сухо.

Птицата — от облака и ветровете,

и замлъкне ли, престава да е птица.

От вълните се морето придружава

и напевите му корабите радват.

Огънят — от пламъците, от искрите

и дори от сенките, кога е буен.

Нищо, знай, не е самотно на земята,

Новия човек да създадеме с песен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.